Na temelju Odluke o raspisivanju Natječaja za dodjelu stipendija redovitim studentima s područja Grada Siska (KLASA: 604-01/16-01/03 ; URBROJ: 2176/05-01-16-1) i Pravilnika o stipendiranju i drugim oblicima potpore studentima i učenicima Grada Siska („Službeni glasnik Sisačko-moslavačke županije“, broj 21/09, 19/10 i 20/12), gradonačelnica Grada Siska, u suradnji s OTP bankom Hrvatska, dana 18. listopada 2016. godine raspisuje

**NATJEČAJ**

**za dodjelu stipendija studentima s područja Grada Siska**

I

Za akademsku godinu 2016/2017. dodijelit će se 30 (trideset) stipendija studentima s područja Grada Siska.

II

Pravo prijave na Natječaj imaju:

- studenti koji su državljani Republike Hrvatske

- studenti sa stalnim prebivalištem na području Grada Siska

- studenti koji imaju status redovnog studenta preddiplomskog ili diplomskog studija

- studenti koji ne primaju stipendiju ili neku drugu novčanu potporu.

III

Prijave na Natječaj podnose se isključivo na obrascima koji se mogu preuzeti na porti Gradske vijećnice, Rimska 26 u Sisku ili na službenim internetskim stranicama Grada Siska, www.sisak.hr.

Uz prijavu je potrebno priložiti sljedeće dokumente:

- osobna iskaznica (preslika)

- domovnica (preslika)

- potvrda obrazovne ustanove o upisu na redovno školovanje \*

- ovjerena preslika svjedodžbe završnog razreda srednje škole ili potvrda obrazovne ustanove o ostvarenom prosjeku ocjena i broju ECTS bodova prethodne godine studija

- izjava o članovima zajedničkog domaćinstva (na obrascu Prijave)

- potvrde o mjesečnim primanjima svih članova domaćinstava za razdoblje od 3 (tri) mjeseca koja prethode natječaju

- uvjerenje Porezne uprave o prihodima, za sve članove domaćinstva (za zadnja tri mjeseca za koja je uvjerenje moguće izdati)

- potvrda banke o uplaćenoj alimentaciji za zadnja tri mjeseca koja prethode Natječaju ili potpisana izjava ukoliko se alimentacija prima na ruke / uopće ne prima

- uvjerenje Zavoda za zapošljavanje za nezaposlene članove domaćinstva \*

- dokaze o postignućima na natjecanjima i priznanjima iz područja upisanog studija

- dokaze o posebnim obiteljskim prilikama (student bez jednog ili oba roditelja, rodni listovi za braću i sestre predškolske dobi, odnosno učeničke i studentske potvrde za braću i sestre, dokazi o invalidnosti za studenta podnositelja zahtjeva ili roditelje, i slično).

\*Dokumentacija označena zvjezdicom ne smije biti starija od tri mjeseca.

IV

Odluka o korisnicima stipendije i bodovna lista kandidata objavit će se na oglasnoj ploči u sjedištu Grada Siska i službenim internetskim stranicama Grada Siska, najkasnije 60 (šezdeset) dana nakon objave Natječaja.

Prijave na Natječaj s propisanom dokumentacijom potrebno je dostaviti u roku od 21 (dvadeset i jedan) dan od dana objave natječaja, tj. do 07. studenog 2016. godine, na adresu:

GRAD SISAK

Upravni odjel za obrazovanje, kulturu, sport, branitelje i civilno društvo

Povjerenstvo za dodjelu stipendija

Rimska 26, 44000 Sisak.

Razmatrat će se samo potpuni prijavni obrasci s kompletnom navedenom dokumentacijom, koji sadrže sve elemente propisane Natječajem.